A Bizottság határozata
(1998. január 26.)
a tagállamok által nyúlhús és tenyésztettvad-hús behozatalára feljogosított harmadik országbeli létesítmények ideiglenes jegyzékeinek megállapításáról szóló 97/467/EK bizottsági határozat módosításáról
(EGT vonatkozású szöveg)
(98/103/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/34/EK tanácsi határozattal [1] módosított, az egyes állati eredetű termékek, halászati termékek és élő kéthéjú kagylók tagállamokba történő behozatalára jogosult harmadik országbeli létesítmények átmeneti időszakra szóló, ideiglenes jegyzékei összeállításának feltételeiről szóló, 1995. június 22-i 95/408/EK tanácsi határozatra [2] és különösen annak 2. cikke (1) bekezdésére és 7. cikkére,
mivel a 97/467/EK bizottsági határozat [3] megállapította a tagállamok által a nyúlhús és a tenyésztettvad-hús behozatalára feljogosított harmadik országbeli létesítmények ideiglenes jegyzékeit; mivel az említett határozatban megállapított ausztráliai létesítmények jegyzéke tartalmaz laposmellű futómadarak húsát előállító létesítményeket is;
mivel a 95/408/EK tanácsi határozat 2. cikkének (1) bekezdésével összhangban a laposmellű futómadarak húsának behozatalára feljogosított harmadik országbeli létesítmények ideiglenes jegyzékeinek megállapítása előtt meg kell határozni a tagállamok által a laposmellű futómadarak húsának behozatalára feljogosított harmadik országok jegyzékét, valamint a laposmellű futómadarak húsának behozatalára vonatkozó feltételeket és a szükséges bizonyítványokat;
mivel még nem határozták meg a tagállamok által a laposmellű futómadarak húsának behozatalára feljogosított harmadik országok jegyzékét, az ilyen hús Közösségbe történő behozatalára vonatkozó állat-egészségügyi feltételeket és a szükséges állat-egészségügyi bizonyítványokat;
mivel a következetesség érdekében a 97/467/EK határozatot ennek megfelelően módosítani kell;
mivel Ausztrália is jelezte, hogy változtatások történtek a laposmellű futómadarak húsától eltérő tenyésztettvad-húst előállító létesítmények jegyzékében; mivel ezt figyelembe kell venni;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A 97/467/EK határozat 1. cikkének (2) bekezdése a "(…) tenyésztettvad-hús" szövegrész előtt a "laposmellű futómadarak húsától eltérő" szöveggel egészül ki.
(2) A 97/467/EK határozat 1. cikke a (2) és a (3) bekezdés között a következő bekezdéssel egészül ki:
"2a. A tagállamok 1998. október 1-jéig jogosíthatnak fel létesítményeket laposmellű futómadarak húsának behozatalára."
2. cikk
Ausztrália tekintetében a 97/467/EK határozat melléklete helyébe e határozat melléklete lép.
3. cikk
Ennek a határozatnak a tagállamok a címzettjei.
Kelt Brüsszelben, 1998. január 26-án.